projecte-aina/catalan_government_crawling huggingface dataset:
Sota el lema "Un salt endavant cap a la fi de la sida", l'Agència de Salut Pública de Catalunya ha impulsat un conjunt d'actuacions en motiu del Dia Mundial de la Sida per tal de recordar que tothom és necessari per accelerar la fi d'aquesta epidèmia i construir una societat sense VIH.
Aquest 1 de desembre s'ha fet el desplegament del tapís memorial de la sida a les façanes de l'Ajuntament de Barcelona i del Palau de la Generalitat, amb la participació del Secretari de Salut Pública, Joan Guix.
S'ha elaborat i difós material gràfic de sensibilització adreçat a professionals sanitaris i a població general.
També s'ha elaborat i publicat, en els principals diaris, un comunicat per tal de fomentar la conscienciació de la societat i implicar-la en la lluita contra el VIH.
Enguany s'han adherit 136 entitats publiques i privades que adquireixen així un compromís laboral i professional per fomentar i mantenir el respecte i la no-discriminació de les persones que viuen amb el VIH/sida.
Aquest diada brinda una oportunitat global per donar a conèixer la situació del VIH al nostre país i impulsar avenços pel que fa a la prevenció i el tractament de la infecció.
A Catalunya, amb una taxa d'incidència actual de 10,9 casos per cada 100.000 habitants, l'epidèmia continua estabilitzada al voltant dels 800 nous casos cada any.
És per això que cal reforçar les estratègies actuals per aconseguir la reducció de l'impacte d'aquest problema de salut.
L'Autotest s'afegeix a les estratègies que possibiliten que les persones coneguin el seu seroestatus i reduir el diagnòstic tardà
Les farmàcies de Catalunya comercialitzen, des del mes de gener d'enguany, un dispositiu per fer la prova del VIH a casa.
Aquest autotest s'afegeix les vies ja habituals per fer aquesta prova: a través del metge o metgessa de capçalera, de les entitats comunitàries que treballen en la prevenció del VIH i de les oficines de farmàcia, amb l'assistència del personal de l'establiment.
Quan una persona sospita que pot haver-se infectat pel VIH, cal que es faci una prova de detecció, i és necessari també respectar sempre el període finestra, que per aquest test és de 3 mesos.
L'ASPCAT promou la prevenció d'aquesta malaltia i emfatitza la importància del diagnòstic precoç del VIH, fonamental per avançar en tractament i millorar el pronòstic de les persones afectades i prendre mesures per reduir-ne la transmissió.
A Catalunya hi ha nombrosos centres que aconsellen i realitzen la prova del VIH de manera voluntària, gratuïta i confidencial.
Per trobar informació més detallada sobre la prova de l'VIH consulteu en Canal Salut l'apartat Diagnòstic - Prova VIH o dirigiu-vos al 061 CatSalut Respon.
StopSida, el CEEISCAT i el Programa d'Investigació en Epidemiologia del Càncer (ICO) creen el SWEETIE per millorar la salut sexual d'aquests col·lectius
Arrenca l'estudi SWEETIE (Sex Workers Sexually Transmitted Disease) amb els objectius principals d'estimar la prevalença del virus del papil·loma humà (VPH), la Chlamydia trachomatis (CT ) i la Neisseria gonorrhoeae (NG) en dones transgènere i homes que exerceixen el treball sexual, descriure les característiques epidemiològiques i conductuals i identificar els factors associats a aquestes infeccions.
El treball es fa en el context de la col·laboració iniciada el 2014 entre el CEEISCAT i l'ONG Stop Sida i que va establir SexCohort, l'única cohort a l'Estat de dones trans i homes sense VIH que exerceixen el treball sexual.
L'estudi preveu també el cribratge d'hepatitis B i C durant el 2018.
SWEETIE s'emmarca en el Subprograma d'Immigració i Salut de la xarxa CIBERESP de l'Institut Carlos III, la qual cosa li dóna un caràcter transversal i multidisciplinari.
L'equip investigador és un clar reflex del treball en xarxa de SWEETIE, ja que està coordinat pel Programa de Recerca en Epidemiologia del Càncer (PREC-ICO) i pel CEEISCAT, i compta amb la participació de grups de recerca d'àmbit estatal, com la Universitat de València i l'Hospital Ramón i Cajal.
Així mateix, la participació d'organitzacions d'àmbit comunitari és clau no només en l'aproximació a les poblacions vulnerables i el reclutament de participants, sinó també en disseny del propi estudi.
És per aquest motiu que SWEETIE compta amb la col·laboració de l'ONG Stop Sida, dedicada a la prevenció del VIH / Sida i altres ITS dirigida a la comunitat LGTB + de la ciutat de Barcelona.
I amb un programa específic d'atenció des de i per a les dones trans i homes que exerceixen el treball sexual, Protegersex, on s'ofereix material preventiu gratuït, prova ràpida VIH i Sífilis, assessorament individual sobre salut sexual, assessorament a treballadors/es sexuals amb VIH, assessoria social i laboral, gestió de la targeta sanitària i empadronament i atenció psicosocial per als que consumeixen substàncies en les seves relacions sexuals.
Les dones transgènere i els homes que exerceixen el treball sexual són una població de difícil accés i vulnerable a la infecci pel VIH i altres infeccions de transmissió sexual (ITS), com el VPH, la CT i la NG.
Tot i la rellevància d'aquestes infeccions a nivell individual i de salut pública en poblacions clau hi ha poca informació sobre la prevalença, les conductes i els factors de vulnerabilitat en la seva adquisició en la població de dones trans i homes que exerceixen el treball sexual.
El dia 1 de març se celebra el Dia per la Zero Discriminació envers les persones amb VIH
La discriminació a les persones amb VIH es denomina serofòbia, i és un fet present en la nostra societat i arreu del món.
Per això el dia 1 de març es dedica a la sensibilització davant d'aquest fet.
La serofòbia adopta diferents formes que poden comportar dificultats a nivell laboral, social o sanitari, que provoquen patiment individual i que debiliten la cohesió social.
També inhibeix la motivació de les persones per fer-se les proves de detecció i així poder rebre atenció i tractament.
Tot això dificulta l'adopció de mesures per evitar la transmissió del VIH i compromet els esforços per posar fi a aquesta epidèmia.
Aquesta jornada és una oportunitat per sensibilitzar a tothom a ser part de la transformació cap a una societat més justa i solidària, que empoderi i garanteixi els drets de la ciutadania.
Videocàpsula: Les persones amb VIH encara són discriminades
Els dies 27 i 28 de maig de 2014 ha tingut lloc a Luxemburg la "Start up meeting" del projecte Europeu Euro HIV EDAT que té per objectius generar coneixement operatiu per comprendre millor el paper i l'impacte dels centres comunitaris de cribratge del VIH (CBVCTs), explorar l'ús d'estratègies innovadores basades en les noves tecnologies i augmentar el diagnòstic precoç del VIH i altres infeccions de transmissió sexual a Europa entre els grups més afectats, així com millorar l'accés al tractament.
El projecte s'ha basat en l'experiència de la Xarxa DEVO de centres alternatius que ofereixen la realització de la prova del VIH de forma anònima, gratuïta i confidencial a Catalunya.
Aquesta xarxa consta de 12 centres alternatius que ofereixen la prova del VIH des de 1994.
A partir del 2007 es va introduir la prova ràpida en aquests centres, incrementant-se el número de proves realitzades en més del 100%.
L'Euro HIV EDAT, finançat per la Comissió Europea, és un projecte de tres anys de durada i compta amb un pressupost de 2 milions d'euros.
El centre coordinador del projecte és el Centre d'Estudis Epidemiològics sobre les Infeccions de Transmissió Sexual i Sida de Catalunya (CEEISCAT) de l'Agència de Salut Pública de Catalunya, l'investigador principal del qual és el seu director científic, el Dr.
El projecte compta amb la participació de 13 socis de 8 països europeus (Espanya, França, Portugal, Alemanya, Bèlgica, Dinamarca, Eslovènia i Romania) i 14 països col·laboradors (Espanya, Gran Bretanya, Itàlia, Països Baixos, Portugal, Letònia, Lituània, Estònia, Sèrbia, Grècia, Bèlgica, Noruega, Polònia i Croàcia).
A la reunió hi ha participat una cinquantena de persones entre socis, col·laboradors i membres del comitè assessor i s'ha comptat amb la intervenció de representants de centres de cribratge comunitaris i d'agències de salut pública d'arreu d'Europa.
També hi han participat representants de l'European AIDS Treatment Group (EATG), de l'European Centre for Disease Prevention and Control (ECDC), del Civil Society Forum for HIV, del AIDS Action Europe, de la iniciativa HIV in Europe, així com investigadors de diversos centres de recerca, entre ells el Robert Kock Institute i la Universitat de Laussane.
El 13 de maig s'ha celebrat a Barcelona la VI Jornada de Treball de la Comissió Corporativa de Referents Territorials d'Infeccions de Transmissió Sexual (ITS) de l'Institut Català de la Salut, en la qual la Sub-direcció General de Vigilància i Resposta a Emergències de Salut Pública de l'ASPCAT ha presentat el Protocol per a l'estudi de contactes de les persones diagnosticades d'ITS a Catalunya.
Prop d'un centenar de professionals han escoltat la intervenció de la sub-directora general, Mireia Jané, sobre el context epidemiològic actual de les ITS i les actuacions realitzades en el marc de la vigilància de salut pública, que han culminat amb la creació d'aquest protocol.
En el protocol, elaborat per un grup de treball, s'analitzen els criteris per a la notificació als contactes sexuals, els mètodes per fer l'estudi de contactes, l'organització i el circuit que cal adoptar, i el monitoratge i l'avaluació de la implementació de l'estudi de contactes.
Ha estat aprovat per la Comissió de Vigilància Epidemiològica de Catalunya i hi ha participat l'Assessoria Jurídica del Departament de Salut.
Aquest instrument, que ha tingut una molt bona rebuda dels professionals sanitaris, els ha de permetre implementar aquesta intervenció amb les màximes garanties jurídiques i de qualitat a tot el territori.
En el període 2006-2015 les taxes globals d'ITS a Catalunya han experimentat un increment important, des del 350% en el cas de la sífilis fins al 600% en el cas de la clamídia.
S'organitza en record de totes les persones mortes a causa de la malaltia i per reafirmar el compromís en la lluita contra l'epidèmia
El 24è Memorial Internacional de la Sida es va celebrar el passat dissabte, 20 de maig, amb el lema Junts posant fi al VIH.
L'objectiu de l'acte va ser recordar a totes aquelles persones que han mort a causa del VIH/sida i reafirmar el compromís de la societat catalana en la lluita contra aquesta epidèmia.
Organitzat per l'entitat Projecte dels Noms, el 24è Memorial va comptar amb la presència del conseller de Salut, Antoni Comín, acompanyat del Secretari de Salut Pública, Joan Guix, i del director en funcions del Programa de Prevenció, Control i Atenció al VIH, les ITS i les Hepatitis Víriques, Joan Colom que van fer la tradicional ofrena floral en nom de la Generalitat de Catalunya.
En el seu parlament, el conseller va ressaltar el compromís del govern per tal de que Catalunya disposi de les millors estratègies de recerca, vigilància, prevenció i control del VIH possibles i el treball imprescindible de la societat civil amb menció especial als organitzadors de l'acte, guardonats recentment amb la Creu de Sant Jordi, per assolir els objectius marcats a nivell de país en el Pla d'Acció enfront del VIH i les altres ITS 2016-2020 i a nivell internacional en l'estratègia 90-90-90 d'UNAIDS.
La col·laboració entre l'ASPCAT i la institutció xilena ja ha produït 3 tesis doctorals, diversos articles i publicacions científiques
El curs, celebrat entre el 22 i el 26 de maig a Santiago de Xile, ha recollit l'experiència de més de 20 anys de treball conjunt entre el CEEISCAT i STOP SIDA, així com el lideratge del CEEISCAT amb projectes Europeus en aquest àmbit, de forma que moltes d'aquestes experiències s'implementaran també en el futur immediat a Xile i d'altres països de la regió.
Aquesta darrera activitat ha consolidat la col·laboració entre el CEEISCAT/ASPCAT i la Escuela de Salud Pública Salvador Allende.
Fruit de la mateixa es signarà un conveni docent que permetrà al CEEISCAT continuar formant professionals de la salut pública d'aquell país i traslladar la seva experiència en vigilància epidemiològica i monitoratge i avaluació de les epidèmies de VIH i ITS als organismes i institucions xilenes en el propers anys.
L'epidèmia de VIH a Xile continua sent un problema de salut pública en el que la principal via de transmissió son les pràctiques sexuals, que representen un 99% dels casos notificats entre 2008 i 2012, i en particular les relacions entre homes que representa un 51% (període 2008-2012).
La vigilància del VIH a Xile és de primera generació, centrant-se en la identificació i recompte de nous casos, i per tant no disposa d'informació per a respondre a preguntes clau per al disseny d'intervencions preventives, com per exemple la prevalença d'infecció i els determinants de transmissió.
Els seus principals objectius son determinar la prevalença del VIH en dones treballadores del sexe (DTS) i homes que tenen relacions sexuals amb homes (HSH) de la Regió Metropolitana, descriure els factors conductuals, sociodemogràfics i clínic-epidemiològics associats a la prevalença del VIH i proposar indicadors per a la vigilància epidemiològica de segona generació del VIH i les ITS a Xile en aquestes poblacions.
El projecte ha comptat amb l'assessorament formal del CEEISCAT, que a través dels Dra.
Jordi Casabona, Alexandra Montoliu i Rafael Muñoz, ha estat donant suport metodològic des de l'inici del disseny i implementació del projecte.
La col·laboració del CEEISCAT amb l'Escuela de Salud Pública Salvador Allende ja ha donat importants fruits acadèmics com tres tesis doctorals, diversos articles i presentacions científiques, així com un curs col·laboratiu amb la Universitat Oberta de Catalunya i diverses propostes de futur i cursos adreçats a professionals de la salut pública a la Universidad de Verano de Chile des de 2013.
La participació del CEEISCAT com a convidat extern en cursos organitzats per l'Escuela de Salud Pública de la Universidad de Chile remonta al 2012, on el Dr.
L'ús adequat evita embarassos no desitjats i infeccions per VIH i altres malalties transmissibles
L'estiu arriba acompanyat de festes i oci que de vegades contribueixen a la relaxació dels hàbits saludables.
L'augment del consum d'alcohol o d'altres substàncies tòxiques pot comportar la disminució de la percepció de risc en les relacions sexuals i tenir relacions sense protecció.
La utilització correcta del preservatiu, masculí o femení, és el mètode preventiu més eficaç per evitar la majoria de les infeccions de transmissió sexual (ITS).
Actua com una barrera que evita que el VIH i altres ITS es transmetin a la parella sexual a través de la sang, el semen o els fluids vaginals.
Per aquest motiu, des de l'ASPCAT es recorda la importància de l'ús del preservatiu en les relacions sexuals així com la seva adequada conservació; és important guardar el preservatiu en un lloc fresc i sec i protegir-lo de la llum solar.
Cal assegurar-se que està en bon estat abans d'utilitzar-lo i utilitzar-ne un de nou cada cop que es té una relació sexual la qual cosa ens proporcionarà la màxima seguretat.
En el nostre país, els preservatius es poden comprar a les farmàcies, en alguns supermercats i benzineres, en sex-shops i en màquines expenedores que es poden trobar als bars, cinemes, discoteques i altres punts de trobada juvenil.
A més, l'ASPCAT distribueix preservatius que es poden aconseguir de forma gratuïta als serveis d'atenció a la salut sexual i reproductiva, als centres d'atenció i seguiment de les drogodependències, als punts d'informació juvenil i a les associacions de servei en l'àmbit de la sida.
També es poden obtenir a un preu reduït a través de màquines expenedores situades en espais municipals, centres universitaris i transports públics (Renfe, TMB, FGC) amb el lema: "I tu, ja el portes?".
El proper 19 de setembre Brussel·les acollirà la conferència final conjunta dels projectes europeus Euro HIV EDAT i OptTEST i es donarà el tret de sortida a la INTEGRATE Joint Action, emmarcada en el 3r Programa de Salut 2013-2020 de la Comissió Europea.
La presència de Catalunya, de la mà del CEEISCAT - ASPCAT, ha estat i segueix sent clau en els tres projectes.
Cal destacar que el CEEISCAT ha liderat durant els 3 anys de vigència el projecte Euro HIV EDAT, en el que han participat 14 socis principals de 8 països europeus i 21 col·laboradors.
L'objectiu principal ha estat generar coneixement operatiu per comprendre millor el paper i l'impacte dels centres comunitaris de cribratge del VIH (CBVCTs), explorar l'ús d'estratègies innovadores basades en les noves tecnologies i augmentar el diagnòstic precoç del VIH i altres infeccions de transmissió sexual a Europa entre els grups més afectats, així com millorar l'accés al tractament.
D'altra banda, la participació en el projecte OptTEST s'ha focalitzat en el paquet de treball 7, en el que el CEEISCAT-ASPCAT ha coordinat la participació de metges de la xarxa sentinella RITS i de la unitat de recerca IDIAP Jordi Gol.
L'objectiu principal s'ha centrat en el desenvolupament i la implementació d'eines i estratègies d'oferta de la prova del VIH basades en malalties indicadores (pneumònia greu o recurrent, síndrome de mononucleosi infecciosa i hepatitis B i C) definides prèviament per tal de millorar les actuacions a l'atenció primària.
Finalment, el paper del CEEISCAT-ASPCAT en la Joint Action INTEGRATE, gràcies a la nominació per part del Ministeri de Sanitat, Serveis Socials i Igualtat, es centrarà en el paquet de treball 6 sobre la monitorització de la realització de la prova i l'enllaç al sistema sanitari del VIH, les ITS i les hepatitis víriques.
L'acte es dividirà en dues parts, la primera de les quals se centrarà en presentar les contribucions més rellevants fruit dels tres anys de treball en ambdós projectes europeus.
Com superar les barreres en la realització de la prova del VIH, quines son les estratègies més innovadores a l'hora d'oferir-la, valorar el cost-efectivitat i la monitorització de la realització del test del VIH, així com millorar l'enllaç a l'assistència sanitària, seran els eixos principals de la jornada de tancament dels dos projectes.
D'altra banda, la segona part de l'acte es focalitzarà en la presentació oficial de la Joint Action INTEGRATE, que té per objectiu principal incrementar el diagnòstic precoç i millorar l'enllaç al sistema sanitari del VIH, les hepatitis víriques, la tuberculosi i les ITS.
La INTEGRATE es nodreix de les experiències extretes de projectes europeus existents, com l'Euro HIV EDAT i l'OptTEST, principalment centrats en el VIH, per estendre-les a les altres infeccions.
El CEEISCAT ha tingut un paper cabdal en aquests programes que integren l'abordatge del VIH, l'hepatitis, la tuberculosis i les ITS
En els darrers 5 anys no s'han incrementat, però aquesta taxa és una de les més altes de la Unió Europea
L'any 2016, es van notificar 781 nous diagnòstics de VIH a Catalunya, el que representa dos diagnòstics al dia.
Encara que als darrers cinc anys el nombre de diagnòstics de VIH no s'ha incrementat, Catalunya presenta una de les taxes més elevades de la Unió Europea.
Coincidint amb el Dia Mundial de la Sida, el CEEISCAT ha publicat els informes epidemiològics del VIH i la resta d'ITS corresponents al 2016 amb l'objectiu principal d'aportar totes aquelles dades que reflecteixin la situació epidemiològica actual en el territori català.
Per tal de dissenyar mesures de prevenció que donin una resposta eficient a aquestes infeccions és clau conèixer la seva evolució així com les característiques de morbiditat.
Pel que fa a les altres ITS s'ha produït un augment en la declaració en els darrers deu anys, degut en gran mesura a la millora tant dels sistemes de vigilància epidemiològica com de la detecció de casos.
No obstant, s'ha de tenir en compte que la distribució de les ITS no és igual a la població, afectant sobretot a joves menors de 25 anys i homes que tenen sexe amb altres homes.
Millorar la conscienciació del risc i promoure els comportaments sexuals més segurs així com garantir l'accés a la detecció del VIH i les ITS són mesures essencials per reduir la incidència d'aquestes infeccions.
En el marc de la presidència del Consell de la Unió Europea (UE), Bulgària va acollir els passat 28 i 29 de juny la reunió d'experts " Screening and Prevention for Viral Hepatitis and HIV in CEE ".
L'obertura institucional de l'acte va ser a càrrec de representants de l'Assemblea Nacional de la República de Bulgària, de la Directorate-General for Health and Food Safety de la UE, del Ministeri de Sanitat búlgar, de l'Associació Nacional de Lluita contra l'Hepatitis (Hepasist) i l'Associació Búlgara d'Estudi del Fetge (BgASL).
Experts de tot Europa van tenir l'oportunitat d'exposar les seves experiències i projectes per fer front comú i establir estratègies de consens per abordar la detecció i prevenció de l'hepatitis virals i el VIH.
Concretament, l'Agència de Salut Pública de Catalunya (ASPCAT) hi va participar de la ma del Dr.
L'objectiu principal de l'acció és millorar la comprensió i la implementació integrada de les activitats relacionades amb el diagnòstic precoç del VIH, les hepatitis virals, la tuberculosi i les ITS, i la vinculació a la prevenció i al tractament a Europa.
El projecte, liderat per el CHIP de Dinamarca, és fruit de la col·laboració entre 29 socis de 16 països (Croàcia, Dinamarca, Estònia, Grècia, Hongria, Irlanda, Itàlia, Lituània, Malta, Polònia, Romania, Sèrbia, Eslovàquia, Eslovènia, Espanya i el Regne Unit).
El CEEISCAT-ASPCAT coordina el paquet de treball 6 sobre el seguiment de les proves de VIH, ITS i hepatitis virals i la vinculació a l'atenció especialitzada i tractament.
INTEGRATE pretén establir un enfocament multidimensional que ajudarà a reduir la càrrega de salut pública i a determinar el millor tipus d'intervencions a implementar.
El passat 29 de juny va tenir lloc a la seu de l'Institut Català de la Salut (ICS), la VIII Jornada de Treball de la Comissió Corporativa de Referents Territorials d'Infeccions de Transmissió Sexual (ITS), amb la participació de professionals d'atenció primària i de la xarxa de vigilància epidemiològica de Catalunya.
La doctora Mireia Jané, sub-directora general de Vigilància i Resposta a Emergències de Salut Pública (SGVRESP), i la Sra.
Rosa Mansilla, cap de la Secció de Vigilància, Prevenció i Control de les ITS i el VIH de la SGVRESP van explicar la fase d'ampliació del Protocol per a l'estudi dels contactes de les persones diagnosticades d'ITS a Catalunya amb els procediments portats a terme des de la seva posada en marxa el passat 2017.
La Jornada va ser conduïda per la doctora Mireia Alberny i la llevadora Cristina Martínez, coordinadores de la Comissió Corporativa de Referents Territorials d'ITS d'Atenció Primària de l'ICS que van presentar-ne també els objectius.